**Évariste Ndayishimiye** (født 1968) er en politiker og militær fra Burundi som har vært landets president siden 18. juni 2020. I 1990-årene involverte han seg i borgerkrigen i Burundi som medlem av opprørsfronten Conseil National pour la Défense de la Démocratie–Forces pour la Défense de la Démocratie (CNDD-FDD). Etter borgerkrigen samarbeidet han med president Pierre Nkurunziza og presidenten utpekte Ndayishimiye til sin etterfølger under valget i 2020. Ndayishimiye vant valget med stor margin.

Biografi
--------

Évariste Ndayishimiye ble født i 1968 i Giheta i Gitegaprovinsen i Burundi. Han påstås å være en glødende katolikk. Da massakrene på hutuene startet i 1995 var Ndayishimiye ved Universitetet i Burundi hvor han studerte jus. Han flyktet og sluttet seg til den moderate opprørsbevegelsen CNDD-FDD som hadde støtte fra mange hutuer. I tiden fram mot 2005 ble CNDD-FDD det politiske partiet som overtok makten, og Ndayishimiyes studiekamerat Pierre Nkurunziza, som også hadde flyktet fra universitetet under massakrene, ble president i Burundi i august 2005. Ndayishimiye var innenriksminister fra 2006 til 2007 og deretter sjef for militærgarden til Nkurunziza. Denne posisjonen hadde han til 2014. Han tok i denne perioden også opp studiene, samtidig som han også ledet Burundis nasjonale olympiske komite.

Etter økende motstand kunngjorde Nkurunziza at han ikke stilte til valg for en fjerde presidentperiode i 2018. Han pekte på Ndayishimiye som sin foretrukne kandidat. Det ble hevdet at Nkurunziza ønsket å styre mer indirekte gjennom Ndayishimiye, men man så også på Ndayishimiye som en kompromisskandidat innenfor CNDD-FDD-ledelsen og blant veteranene fra borgerkrigen.

Ndayishimiye vant presidentvalget I mai 2020 med 68 % av stemmene, men valgresultatet var svært omdiskutert blant annet på grunn av Covid-19-pandemien som rammet landet samtidig. Den avgående president Nkurunziza døde uventet 8. juni 2020. Dødsårsaken ble oppgitt som hjerteattakk, men det er spekulert i om han døde av Covid-19. På grunn av dødsfallet ble innsettelsesseremonien for Ndayishimiye framskyndet med to måneder og han ble innsatt i embedet 18. juni 2020.

Presidentperioden
-----------------

Ndayishimiye sitter for en periode på syv år. Han la fram sin regjeringsliste 28. juni 2020, og han reduserte der kabinettet fra 21 til 15 ministre og han innsatte vesentlig veteraner fra borgerkrigen.

Referanser
----------

1. ↑   twitter.com[Hentet fra Wikidata]
2. ↑   www.jeuneafrique.com[Hentet fra Wikidata]
3. ↑  «Burundi's new president Ndayishimiye to be sworn in Thursday». Bangkok Post. 15. juni 2020.
4. ↑  «Backgrounder: Burundi's president-elect Evariste Ndayishimiye». Xinhua. 6. juni 2020. Arkivert fra originalen 11. juni 2020. Besøkt 8. desember 2020.
5. ↑  «Qui est le général Evariste Ndayishimiye, le nouveau visage du régime burundais ?». Radio-télévision belge de la Communauté française. 28. januar 2020.
6. ↑  «Evariste Ndayishimiye candidat du pouvoir au scrutin de mai au Burundi». Deutsche Welle. 27. januar 2020.
7. ↑  «Ndayishimiye: Burundi government's presidential hopeful». BBC. 26. januar 2020.
8. ↑  «Evariste Ndayishimiye: Who is Burundi's new president?». Al Jazeera. 18. juni 2020.
9. ↑  Frederic Nkundikije (9. juni 2020). «Burundi Politicians Broadly Accept Ruling Party's Win in Presidential Vote». Voice of America.
10. ↑  «Burundi's outgoing president dies, possibly of covid-19». The Economist. 11. juni 2020.
11. ↑  «Burundi Court Orders New President Sworn In Soon as Possible» **(engelsk)**. Voice of America.
12. ↑  «Burundi’s President Ndayishimiye: new cabinet, new COVID strategy» **(engelsk)**. The Africa Report.com. 2. juli 2020.
13. ↑  Michael Fitzpatrick (30. juni 2020). «Burundi: Slimmed-Down Cabinet Dominated By Ex-Regime Hardliners» **(engelsk)**. allAfrica.com.

|  |  |
| --- | --- |
| Oppslagsverk/autoritetsdata | VIAF **·** GND **·** Munzinger (iba)
 |